## ‘Nits al Claustre’ del Museu de Belles Arts de Castelló consolida el seu èxit i supera els 1.800 espectadors

*** El cicle ha omplit de música en directe les nits dels dijous del 3 de juliol al 7 d’agost
* Sis actuacions d’estils diversos han format part del cicle celebrat en el claustre del Museu de Belles Arts de Castelló**

El cicle musical ‘Nits al Claustre’ del Museu de Belles Arts de Castelló, organitzat per la Conselleria d’Educació, Cultura, Universitats i Ocupació a través de l’Institut Valencià de Cultura (IVC), tanca la seua 22a edició consolidant el seu èxit i superant els 1.800 espectadors.

El claustre del centre museístic ha acollit, durant sis setmanes, variades propostes musicals que han obtingut el suport del públic castellonenc. Amb un aforament mitjà de 300 espectadors per sessió, el cicle ha arribat a la xifra total de 1.881 espectadors. D’entre totes les propostes, la protagonitzada pel grup El Nido ha sigut la més nombrosa, que va arribar als 441 espectadors.

No obstant això, a causa de les inclemències meteorològiques, el concert de la cantant Alba Carmona i el guitarrista Jesús Guerrero va haver de ser traslladat fins a l’interior de les sales del Museu, la qual cosa va limitar l’aforament a 210 espectadors.

La directora adjunta de Música i Cultura Popular, Beatriu Traver, ha destacat l’èxit del cicle “que ha oferit un cartell d’artistes d’una qualitat excepcional” i ha agraït la resposta del públic “que ha omplit cada un dels concerts i ha fet possible que este cicle siga una de les cites imprescindibles de les nits de l’estiu castellonenc”.

La 22a edició de ‘Nits al Claustre’ del Museu de Belles Arts de Castelló, que s’ha celebrat del 3 de juliol al 7 d’agost, ha comptat amb sis concerts protagonitzats per Lorena Álvarez, María de la Flor, Alba Armengou, Alba Carmona i Jesús Guerrero, Raquel Lúa i, tancant el cicle, el concert de la formació El Nido.

Fecha: 12/08/2025